**Ministru kabineta rīkojuma projekta**

**“Grozījumi Ministru kabineta 2013.gada 18.jūnija rīkojumā Nr.262 “Par Cēsu novada pašvaldības nekustamā īpašuma Piebalgas ielā 3, Cēsīs, Cēsu novadā, pārņemšanu valsts īpašumā un nodošanu Rīgas Tehniskās universitātes īpašumā”**

**sākotnējās ietekmes novērtējuma ziņojums (anotācija)**

|  |  |  |  |  |  |  |
| --- | --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | | |
| 1. | | Pamatojums | | Izglītības un zinātnes ministrija (turpmāk – ministrija) ir sagatavojusi Ministru kabineta rīkojuma projektu “Grozījumi Ministru kabineta 2013.gada 18.jūnija rīkojumā Nr.262 “Par Cēsu novada pašvaldības nekustamā īpašuma Piebalgas ielā 3, Cēsīs, Cēsu novadā, pārņemšanu valsts īpašumā un nodošanu Rīgas Tehniskās universitātes īpašumā” (turpmāk – projekts), ievērojot Publiskas personas mantas atsavināšanas likuma 42.panta pirmo daļu valsts nekustamo īpašumu var nodot bez atlīdzības atvasinātas publiskas personas īpašumā, nosakot, kādu atvasinātas publiskas personas funkciju vai deleģēta pārvaldes uzdevuma veikšanai nekustamais īpašums tiek nodots.  Atbilstoši Publiskas personas mantas atsavināšanas likuma 43.pantam lēmumu par valsts nekustamā īpašuma nodošanu bez atlīdzības atvasinātas publiskas personas īpašumā pieņem Ministru kabinets.  Augstskolu likuma 10.panta pirmā daļa nosaka, ka augstskolas darbojas, pamatojoties uz [Latvijas Republikas Satversmi](http://likumi.lv/ta/id/57980-latvijas-republikas-satversme), Izglītības likumu, [Zinātniskās darbības likumu](http://likumi.lv/ta/id/107337-zinatniskas-darbibas-likums), šo likumu, citiem normatīvajiem aktiem un attiecīgās augstskolas satversmi.  Rīgas Tehniskās universitātes Satversmes (pieņemta Saeimā 2014.gada 10.oktobrī ar likumu “Par Rīgas Tehniskās universitātes Satversmi” un stājās spēkā 2014.gada 19.novembrī) (turpmāk – RTU satversme) 5.punktā noteiktie pamatdarbības virzieni. | | |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Ar Ministru kabineta 2013.gada 18.jūnija rīkojumu Nr.262 “Par Cēsu novada pašvaldības nekustamā īpašuma Piebalgas ielā 3, Cēsīs, Cēsu novadā, pārņemšanu valsts īpašumā un nodošanu Rīgas Tehniskās universitātes īpašumā” (turpmāk – MK rīkojums) nekustamais īpašums (nekustamā īpašuma kadastra Nr. 4201 005 2509) - zemes vienība 2 745 m2 platībā (zemes vienības kadastra apzīmējums 4201 005 2509) un trīs būves (būvju kadastra apzīmējumi 4201 005 2509 001, 4201 005 2509 002 un 4201 005 2509 004) un nekustamais īpašums (nekustamā īpašuma kadastra Nr. 4201 505 0077) - būve (būves kadastra apzīmējums 4201 055 2511 004) (turpmāk – nekustamais īpašums) ir nodots bez atlīdzības Rīgas Tehniskās universitātes (turpmāk – universitāte) īpašumā, izglītības funkcijas nodrošināšanai.  Saskaņā ar RTU satversmes 5.punktu universitātes mērķis ir nodrošināt starptautiski atzītu augstāko izglītību, attīstīt zinātni un sasniegt ekselenci zinātniskā pētniecībā, sekmēt tehnoloģiju un zināšanu pārnesi, inovācijas, lai nodrošinātu tautsaimniecību ar augsti kvalificētiem speciālistiem, inženieriem, vadītājiem, jauniem augstas pievienotās vērtības produktiem, tehnoloģijām un pakalpojumiem, kā arī sekmētu studiju, zinātniskās pētniecības un mūžizglītības ilgtspēju. Ievērojot minēto punktu un RTU satversmes 6.punktu, universitāte nodrošina studiju un pētniecības darba nedalāmību un attīsta zinātnes nozares, īpašu uzmanību pievēršot Latvijas tautsaimniecības attīstībai būtiskajām zinātnes nozarēm, tehnoloģiju pārnesei, inovācijām un mūžizglītībai.  Ņemot vērā minēto mērķi, universitātes darbības pamatvirzieni ir:  1) studiju procesa nodrošināšana inženierzinātņu, dabaszinātņu, arhitektu, pārvaldes, drošības un vadības speciālistu, ekonomistu un citu nozaru speciālistu un zinātnieku sagatavošana;  2) zinātniskā pētniecība;  3) tehnoloģiju un zināšanu pārnese, komercializācija un inovāciju īstenošana tautsaimniecības attīstības veicināšana;  4) mūžizglītības nodrošināšana;  5) līdzdalība demokrātiskas sabiedrības veidošanā sadarbībā ar valsts, pašvaldību un privātajām institūcijām un citiem partneriem.  Universitāte, pamatojoties uz RTU Satversmes 3.punktu un Augstskolu likuma 7.panta pirmo daļu, ir atvasināta publiska persona. Saskaņā ar RTU Satversmes 40.2 apakšpunktu, viena no pārstāvības un vadības institūcijām un galvenajām lēmējinstitūcijām ir tās Senāts (turpmāk – universitātes Senāts).  Ņemot vērā, ka MK rīkojumā nekustamajam īpašumam ir noteikts tā izmantošana izglītības funkcijas nodrošināšanai, tad universitātei nav iespējams izmantot nekustamo īpašumu atbilstoši tās satversmei noteiktajam, ka studiju jeb izglītības process nav nodalāms no zinātniskās pētniecības darba, jo šāda sinerģija attīsta zinātnes nozares, īpašu uzmanību pievēršot, zinātniskās darbības ietvaros, Latvijas tautsaimniecības attīstībai būtiskajām zinātnes nozarēm, tehnoloģiju pārnesei, inovācijām un mūžizglītības ilgtspējai.  MK rīkojums nenodrošina augstskolai zinātniskās darbības veikšanas iespējas atbilstoši Augstskolu likuma 3.panta 3.punktā noteiktajam, ka galvenajās zinātņu nozarēs, kurās īsteno studiju programmas, ir izveidotas augstskolas struktūrvienības vai zinātniskās institūcijas un tajās tiek veikta zinātniskā darbība. Savukārt atbilstoši Zinātniskās darbības likuma 1.panta 1. un 4.punktam zinātniska darbība ir radoša darbība zinātnē, pētniecībā un inovācijās, kur inovācijas ir jaunu zinātniskās, tehniskās, sociālās, kultūras vai citas jomas ideju, izstrādņu un tehnoloģiju īstenošana produktā vai pakalpojumā.  Papildus minētajam, saskaņā ar Augstskolu likuma 80.pantu augstskola, pildot savus uzdevumus, ir tiesīga veikt saimniecisko darbību, kuras ienākumi ir ieskaitāmi augstskolas budžetā tās attīstībai, kā arī ieguldīt iegūtos līdzekļus citos uzņēmumos atbilstoši augstskolas mērķim, kā arī slēgt līgumus ar fiziskajām un juridiskajām personām, kā arī veikt citas juridiskās darbības saskaņā ar Augstskolu likumu un citiem likumiem.  Ņemot vērā minēto, ar projektu tiks noteikts, ka universitāte varēs izmantot nekustamo īpašumu RTU satversmē noteikto universitātes darbības pamatvirzienu (uzdevumu) izpildes nodrošināšanai – inženierzinātņu, dabaszinātņu, arhitektu, pārvaldes, drošības un vadības speciālistu, ekonomistu un citu nozaru speciālistu un zinātnieku sagatavošanai; studiju procesa un zinātniskās pētniecības darba nodrošināšanai; tehnoloģiju un zināšanu pārneses, komercializācijas un inovāciju īstenošana tautsaimniecības attīstībai; mūžizglītības ilgtspējai.  Universitātei veicot, saistībā ar nekustamā īpašuma lietošanas grozījumus saskaņā ar projekta 5.punktu zemesgrāmatās, vienlaicīgi attiecīgo zemesgrāmatu nodalījumu II.daļas 2.iedaļās tiks izdarītas atzīmes, ka īpašuma tiesības nostiprinātas uz laiku, kamēr universitāte nodrošina MK rīkojuma 1.punktā minētā uzdevuma veikšanu un atzīmes par aizliegumu atsavināt valsts nekustamos īpašumus un apgrūtināt tos ar hipotēku. Minēto aizliegumu apgrūtināt nekustamos īpašumus ar hipotēku nepiemēro, ja nekustamais īpašums tiek ieķīlāts par labu valstij (Valsts kases personā), lai apgūtu Eiropas Savienības fondu līdzekļus.  Gadījumā, ja iestājas rīkojuma projekta 4.2.apakšpunktā minētais nosacījums, universitātei ir pienākums nekustamos īpašumus bez atlīdzības nodot valsts īpašumā.  Projekts attiecas uz publiskās pārvaldes politiku. | | |
| 3. | | Projekta izstrādē iesaistītās institūcijas | | Ministrija | | |
| 4. | | Cita informācija | | Projektu nepieciešams izskatīt steidzamības kārtā, lai nodrošinātu universitātei dalību *Latvijas Investīciju un attīstības aģentūras rīkotajā iepirkumā* "Biznesa inkubācijas pakalpojumu sniegšana Latvijas reģionos un radošo industriju nozaru attīstībai Rīgā", jo universitātes īpašumam Piebalgas ielā 3, Cēsīs, Cēsu novadā, ir jāprecizē tā lietošanas mērķis, ievērojot likumā “Par Rīgas Tehniskās universitātes Satversmi”, norādītajam universitātes mērķim un noteiktajiem darbības pamatvirzieniem.  Universitāte jau vairāk kā 20 gadus mērķtiecīgi nodarbojas ar tehnoloģiju pārnesi, komercializāciju un uzņēmējdarbības atbalsta pasākumiem, iesaistot tajos gan akadēmisko, gan zinātnisko personālu, kā arī studējošos, izmantojot gan valsts atbalsta instrumentus, gan arī savu finansējumu.  Jau 2008.gadā tika izveidots inovāciju inkubators universitātes telpās Pulka ielā, Rīgā, kas ir viens no vecākajiem inkubatoriem Latvijā. Uz tā bāzes 2014.gada vasarā sāka darboties Zaļo tehnoloģiju inkubators (ZTI), kura mērķis ir atbalstīt un veicināt uzņēmējdarbību, kas saistīta ar inovācijām zaļās ražošanas jomā. ZTI ir universitātes, Latvijas Universitātes (LU) un Norvēģijas industriālās attīstības korporācijas SIVA kopprojekts, kas vērsts uz starpinstitucionālo sadarbību un zināšanu plūsmas veicināšanu starp universitātēm, pētniecības iestādēm un zaļās ražošanas uzņēmumiem.  Kopš 2009. gada universitātes ietvaros darbojās arī studentu biznesa inkubators, kas savu darbību plāno paplašināt izveidojot filiāli arī universitātes Cēsu filiālē. Šobrīd jau notiek pieteikumu pieņemšana. Universitātes studentu inkubators piedāvā pirmsinkubācijas pakalpojumus (atbalsts idejas izstrādē, biznesa plānu sagatavošanā un uzņēmumu veidošanā), kurus sniedz gan saviem, gan citu Latvijas augstākās izglītības iestāžu studentiem.  Plānotais biznesa inkubators Cēsīs ir būtisks priekšnosacījums universitātes filiāles izaugsmē un inženierzinātņu attīstībā Cēsu novadā un Vidzemes reģionā kopumā, un būtu loģisks turpinājums jau 2008.gada nogalē uzsāktajā un 2011.gadā pabeigtajā Eiropas Ekonomiskās zonas un Norvēģijas finanšu instrumenta finansētajā projektā, kura ietvaros tika izveidots Vidzemes uzņēmējdarbības atbalsta centrs Rīgā un bērnu zinātnes centrs Z(in)oo Cēsīs. Šo projektu universitāte realizēja sadarbībā ar Cēsu novada domi un Ostfoldas rajona padomi (Norvēģija), un tas, kā arī 2010.gada 20.aprīlī noslēgtais sadarbības līgums starp universitāti un Cēsu novada pašvaldību kalpoja arī kā impulss universitātes Cēsu filiāles izveidošanā.  Biznesa inkubators Cēsīs piesaistot uzņēmumus, sekmēs universitātes izstrādāto tehnoloģiju pārnesi, studentu prakšu vietas, spin-off uzņēmumu veidošanu, kā arī universitātes zinātniskā potenciāla un jaunās universitātes Dizaina fabrikas iespēju izmantošanu. Praksē ir pierādījies, ka tieši šo pasākumu sinerģija ir vitāli nepieciešama, sniedz labākos rezultātus un ir augsti novērtēta gan no universitātes studējošo, gan zinātnieku, gan arī uzņēmēju puses. | | |
| **VI. Sabiedrības līdzdalība un komunikācijas aktivitātes** | | | | |
| 1. | | | Plānotās sabiedrības līdzdalības un komunikācijas aktivitātes saistībā ar projektu | | Projekts šo jomu neskar | |
| 2. | | | Sabiedrības līdzdalība projekta izstrādē | | Projekts šo jomu neskar | |
| 3. | | | Sabiedrības līdzdalības rezultāti | | Projekts šo jomu neskar | |
| 4. | | | Cita informācija | | Rīkojuma projekts nosaka turpmāku rīcību ar universitātes īpašumā esošu nekustamo īpašumu, nodrošinot, ka nekustamais īpašums varēs izmantots augstākās izglītības un zinātnes funkciju nepārtrauktai īstenošanai. Līdz ar to šis jautājums neparedz ieviest tādas izmaiņas, kas varētu ietekmēt sabiedrības intereses. | |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās universitāte. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem. | Projekts šo jomu neskar. |
| 3. | Cita informācija | Iesniedzamajiem dokumentiem nav piešķirams lietojuma ierobežojuma statuss.  Universitātei radīsies papildus izdevumi, kas saistīti ar nekustāmā īpašuma izmantošanas mērķa grozījumu veikšanu zemesgrāmatā. Minētos izdevumus segs universitāte tās apstiprinātā budžeta ietvaros. |

Anotācijas II, III, IV un V sadaļa – projekts šīs jomas neskar.

Ministru prezidente Laimdota Straujuma

Izglītības un zinātnes ministre Mārīte Seile

Iesniedzēja: Izglītības un zinātnes ministre Mārīte Seile

Vizē: Valsts sekretāra vietniece –

Izglītības departamenta direktore,

valsts sekretāres pienākumu izpildītāja Evija Papule

04.02.2015. 17:48

1425

A.Depkovska, 67047772

[anita.depkovska@izm.gov.lv](mailto:anita.depkovska@izm.gov.lv)